[{"text_idx": "#000000", "text": "A hithe eto\u2019n gaddo haul ar gyfer penwythnos gw\u0302yl y banc, ffansiais flas gwahanol ar gyfer fy Nghwarantini wythnosol ar nos Wener. Ydy, mae\u2019r Machlud Pinc yn mynnu cam ychwanegol (24 awr o flaen llaw) o ran paratoi, ond coeliwch chi fi, mae werth bob tamed o chwys, a gallwch ei fwynhau gyda\u2019r ddiod gadarn neu ar ffurf \u2018ffug\u2019-goctel di-alcohol."}, {"text_idx": "#000001", "text": "Mae\u2019n rhaid i chi, fel fi, fodd bynnnag, GARU blas grawnffrwyth pinc neu goch i fwynhau hwn yn iawn. Mae\u2019n ffrwyth perffaith dros frecwast, gan ddeffro\u2019r system yn llawn, a chwipio\u2019r dafod gyda\u2019i chwa chwerwfelys gyda\u2019r coctel hwn 12 awr wedi toriad gwawr!"}, {"text_idx": "#000002", "text": "Digon gwir, gallwn fod yn Aberystwyth neu Zanzibar yn llymeitian ar draeth pellennig fy mreuddwydion, ond i mi, mae\u2019r coctel hwn fel sawru un o\u2019r machludoedd pinc perffaith a ddisgynodd yn ddiweddar dros ffurfafen fy ngorwel innau, Parc y Rhath! \ud83d\udc95"}, {"text_idx": "#000004", "text": "O\u2019r gorau! Y cam cyntaf yw creu sorbet grawnffrwyth pinc! Na phoener, gyfeillion, mae\u2019n andros o hawdd, anhygoel o flasus, ac \u2013 os oes ganddoch rewgell siwpyrsonic \u2013 fe allech chi adael y cam hwn tan fore\u2019ch awr goctel ddiwedd y prynhawn. Mae fy rhewgell bach i, fodd bynnag, braidd yn oedrannus ac yn mynnu 24 awr o baratoi o flaen llaw, ac i arbed siom, bydden i\u2019n argymell hyn bethbynnag. Wir i chi, mae werth aros amdano!"}, {"text_idx": "#000005", "text": "I ddechrau felly, gwasgwch sudd 2 grawnffrwyth..."}, {"text_idx": "#000006", "text": "Byddant yn debygol o gynhyrchu digon o sudd i lenwi cwpan."}, {"text_idx": "#000007", "text": "Yna, estynwch sosban a toddwch y siwgwr yn y dw\u0302r, a dewch a\u0302\u2019r gymysgedd i\u2019r berw."}, {"text_idx": "#000008", "text": "Yna, diffoddwch y gwres, a gadewch i\u2019r gymysgedd oeri. Dyma\u2019ch surop syml \u2013 cynhwysyn handi yn yr oergell ar gyfer bob math o goctels."}, {"text_idx": "#000009", "text": "Estynwch flwch maint canolig, a rhidyllwch y sudd grawnffrwyth, gan ddefnyddio rhidyll (sieve) dros fowlen."}, {"text_idx": "#000010", "text": "Yna tywalltwch y sudd grawnffrwyth yn y blwch, gyda\u2019r surop syml a 250ml o ddw\u0302r tonic. Gosodwch gaead ar y blwch a gosodwch yn y rhewgell."}, {"text_idx": "#000011", "text": "Crafwch fforc drwyddo gwpwl o weithie \u2013 unwaith cyn amser gwely, ac unwaith ar o\u0302l deffro drannoeth \u2013 i greu \u2018crisialau\u2019 yn lle bod y sorbet yn ymddangos fel \u2018blocyn\u2019 o rew lliw pinc! Drannoeth, pan fydd y cloc yn taro \u2018amser Cwarantini\u2019, estynwch y blwch o\u2019r rhewgell, ac wele, grisialau pinc perffaith!"}, {"text_idx": "#000012", "text": "Estynwch hoff wydryn (gwydr Martini os yn bosib), a phentyrrwch a\u0302\u2019r sorbet grawnffrwyth pinc."}, {"text_idx": "#000013", "text": "Os am lwyrymwrthod tro ma, estynwch lwy ac ewch amdani, a\u2019i sglaffio fel hufen ia\u0302. Neu ychwanegwch fesur o jin, ac yfwch y Machlud Pinc fel Daiquiri, a joiwch tan y wawr!"}, {"text_idx": "#000015", "text": "Ffefryn mawr efo\u2019r teulu ers blynyddoedd mawr ydy\u2019r potes (hot-pot) cig oen eithriadol o flasus hwn. Dwi\u2019n credu i Mam ffeindio\u2019r rysait gyntaf mewn taflen Hybu Cig Oen Cymru, a dros y blynyddoedd dwi wedi\u2019i addasu rhyw fymryn i ychwanegu garlleg, rhosmari, a gwin at y stoc."}, {"text_idx": "#000016", "text": "Mae na rywbeth gwerinol, a syml am y saig, sy\u2019n cynnwys blasau\u2019n \u2018cawl\u2019 cenedlaethol mewn ffordd wahanol. Ac mae\u2019n gweithio pob adeg o\u2019r flwyddyn \u2013 yn wir, mae\u2019n ymgorffori blas gwannwynaidd cig oen gyda llysiau pridd yr hydref a\u2019r gaeaf. Rhannais y potes yn bedwar i rannu ag aelodau\u2019r teulu (fi \u2019di Deliveroo y Cookes ar ddydd Sul!), ac yn wir, fe blesiodd pob aelod! (Mae hyd yn oed yn well drannoeth OS oes sbarion! Wedi\u2019r cyfan, potes eildwym sydd orau \ud83d\ude09)"}, {"text_idx": "#000019", "text": "1 ciwb Isgell (stoc) Cig Oen mewn 125ml o ddw\u0302r"}, {"text_idx": "#000020", "text": "Glasied o Win Gwyn Sych"}, {"text_idx": "#000022", "text": "Pinsiad o Halen y Mo\u0302r"}, {"text_idx": "#000023", "text": "Yn gyntaf, paratowch y llysiau: pliciwch yr hen datws, y moron a\u2019r hanner sweden/rwdan, a\u2019u torri mewn sleisiau tenau, yna torrwch y cennin yn ddarnau 1cm."}, {"text_idx": "#000024", "text": "Parthed y cig, gofynnwch y cigydd i dorri\u2019r ysgwydd cig oen yn ddarnau, neu darniwch y cig eich hun a\u0302 chyllell finiog. Trowch y popty ymlaen ar wres 180 gradd Selsiws."}, {"text_idx": "#000025", "text": "Estynwch ddesgyl casero\u0302l, a ffri\u0308wch y darnau cig oen a\u2019r cig moch mewn 25g o fenyn ar wres cymhedrol. Pan fydd y cig oen wedi dechrau brownio, ychwanegwch y blawd a chymysgwch yn dda gyda llwy bren."}, {"text_idx": "#000026", "text": "Yna ychwanegwch y garlleg ma\u0302n a ffri\u0308wch ymhellach am funud. Ychwanegwch yr isgell (stoc) cig oen (a gymysgwyd eisioes mewn 125ml o ddw\u0302r), y gwin gwyn, 2 ddeilen rhosmari a phupur, a gafewch i\u2019r hylif \u2018leihau\u2019 am 5 munud."}, {"text_idx": "#000027", "text": "Diffoddwch y gwres, a dechreuwch gyflwyno\u2019r llysiau mewn haenau."}, {"text_idx": "#000028", "text": "Yna\u2019r moron... (hei, paid a galw fi\u2019n moron!)"}, {"text_idx": "#000029", "text": "Yn olaf, ond nid leiaf, gosodwch y tatws ar yr haenen uchaf. Taenwch halen a phupur a dail rhosmari dros y potes, a\u2019r 25g olaf o fenyn mewn darnau dros yr arwyneb."}, {"text_idx": "#000030", "text": "Gosodwch y potes yn y popty am 45 munud \u2013 gyda ffoil neu bapur pobi ar ei ben."}, {"text_idx": "#000031", "text": "Ymhen 45 munud, tynnwch y gorchudd, a gadewch i\u2019r potes bobi ymhellach am hyd at hanner awr (neu\u2019n hirach, yn dibynnu ar eich popty), nes fod y tatws yn lliw euraidd."}, {"text_idx": "#000032", "text": "Pan fydd yn barod, estynwch lwy fawr, gan weini\u2019r potes ar bla\u0302t, a mwynhewch!"}, {"text_idx": "#000033", "text": "Roedd yr Eidal, yn amlwg, ar fy meddwl gryn dipyn dros y penwythnos gan mai fy nghoctel nos Wener diweddaraf oedd Negroni Eirin."}, {"text_idx": "#000034", "text": "Mae gen i far bach yn y gegin sy\u2019n llawn gwirodydd o fy nheithiau, cyfnod dathlu\u2019r Nadolig, a hefyd o fod yn casglu ffrwythau ar gyfer creu jins lliw rhuddem adeg y cynhaeaf. Dyma\u2019r ffrwythau a gasglais y llynedd..."}, {"text_idx": "#000035", "text": "Ynghyd a\u0302\u2019r jin eirin tagu (sloe gin) dwi\u2019n gwneud ers blynyddoedd, dyma fentro creu jin eirin (damson) ym mis Medi y llynedd hefyd. Dwi\u2019n rhewi\u2019r eirin am ddiwrnod, yna\u2019n eu gosod mewn jar mawr gyda jin, a\u2019i adael tan fis Rhagfyr. Mae eraill yn ychwanegu siwgwr, ond yn bersonol, mae hynny\u2019n rhy felys i mi. Dwi wir yn hoffi\u2019r blas chwerwfelys naturiol y gallaf ei baru yn syml a\u0302 thonic."}, {"text_idx": "#000036", "text": "Gyda hanner jar o\u2019r jin eirin yn weddill ers Nadolig, nes i ystyried pa goctel allen i greu ar nos Wener ganol mis Mai, y bydde bach fy cyffrous na\u2019r G&T arferol. Yr ateb; Negroni Eirin!"}, {"text_idx": "#000037", "text": "Mae\u2019r clasur Eidalaidd hwn yn ffasiynol ers rhyw ddegawd bellach \u2013 darllenais amdano gyntaf yng ngholofn coctels (!) y San Francisco Chronicle tra\u2019n ymweld a\u0302\u2019r ddinas honno yn 2013. Denwyd fy chwilfrydedd gan y cyfuniad o Jin, Vermouth aperitif \u2018Bitters\u2019 a chwa o oren, ynghyd a\u0302\u2019r rhybudd: mae un yn hen ddigon!"}, {"text_idx": "#000039", "text": "So\u0302n am olygfa! Ac am flas hynod wahanol, nid anhebyg i ffisig neu sinamwn ar y profiad cyntaf, ond a ffeindiais yn ei grefu o bryd i\u2019w gilydd. Darllenwch y blogbost cyfan am hynny yma."}, {"text_idx": "#000040", "text": "Rai misoedd yn ddiweddarach, es i a fy chwiorydd a\u0302 Mam am benwythnos i Torino yng Ngogledd yr Eidal, cartref gwirodydd chwerw fel Campari, Aperol, a Cynar. Yn naturiol, cawsom flas ar y Negroni yno hefyd!"}, {"text_idx": "#000041", "text": "Ac ym mis Gorffennaf y flwyddyn honno ges i\u2019r Negroni gorau eto, yng nghwmni\u2019r teulu ym Mwyty Mawddach, Llanelltyd, yn sawru\u2019r machlud dros Gader Idris yn yr awyr agored, Bendigedig!"}, {"text_idx": "#000042", "text": "Ac y llynedd, ar achlysur pen- blwydd fy chwiorydd, es i a\u0302 nhw i gartref ysbrydol y Negroni yn Llundain, sef Bar Termini yn Soho."}, {"text_idx": "#000044", "text": "Ta waeth... nol at toc ar o\u0302l 6 ar nos Wener, \u2018amser Cwarantiti\u2019, a chasglu\u2019r cynhwysion at ei gilydd. Cofiwch, da chi, i bwyllo gyda\u2019r Negroni. Mae un yn hen ddigon ar ddechrau\u2019r noson... onibai bo chi ffansi dau!"}, {"text_idx": "#000048", "text": "Estynwch wydr hardd \u2013 yn aml, gweinir Negroni mewn \u2018tumbler\u2019 gwydr \u2013 a gosodwch rew ynddo. Tywalltwch 1 mesur jin, 1 mesur Vermouth, ac 1 mesur Aperitif \u2018 Bitters\u2019 a chymysgwch a\u0302 phren. Sylwer; \u2018Stirred, not Shaken\u2019! Yna gosodwch gwrlen croen oren ynddo. Yfwch, a mwynhewch \u2013 yn gymhedrol!"}, {"text_idx": "#000049", "text": "O.N. Wrth chwilota hen luniau, sylwais ar ddyddiad y blogbost \u2018Merched y Ddinas yn Torino\u2019. Union 7 mlynedd i wythnos dwethaf \u2764\ufe0f"}, {"text_idx": "#000050", "text": "Cegin Lowri: Wylys, wylys, Parmesan"}, {"text_idx": "#000051", "text": "Daeth yr ysbrydoliaeth ar gyfer fy Swper Sadwrn diweddaraf o weld bod wylys (aubergines) ar bris gostyngol ar fy stondin farchnad leol yr wythnos hon! Fel gweithiwr rhyddgyfrannol dwi\u2019n cadw at gyllideb ers blynyddoedd, a dim ond annog creadigrwydd yn y gegin wnaiff hynny mewn gwirionedd."}, {"text_idx": "#000052", "text": "Unwaith i mi fachu dau wylys, neidiodd fy meddwl yn syth i\u2019r Eidal, at saig hynod flasus a weinir fel dechreufwyd, neu brif gwrs, sy\u2019n creu argraff enfawr ar y sawl sy\u2019n bwyta! Mae\u2019n rysait sy\u2019n deillio o Ogledd yr Eidal, lle buodd fy chwaer Catrin yn byw am gyfnod, a coeliwch chi fi, mae hi\u2019n giamstar ar greu\u2019r saig hwn ei hun. Mae\u2019r cynhwysion isod yn creu digon ar gyfer 2 berson \u2013 felly dwblwch, er mwyn paratoi digon i 4. Cyflwynais hanner i Catrin i fwynhau dros ei chinio, ac ro\u2019n i ar ben fy nigon i dderbyn neges whatsapp ganddi... \u2018Mae\u2019r Melanzane Parmigiana yn benigamp! \ud83d\ude0b\u2019. Grazie mille! xxx"}, {"text_idx": "#000053", "text": "1 tun tomatos (400g) wedi\u2019u torri"}, {"text_idx": "#000054", "text": "200g Caws Mozzarella wedi\u2019i ddarnio"}, {"text_idx": "#000055", "text": "100g Caws Parmesan wedi\u2019i gratio"}, {"text_idx": "#000056", "text": "2 Gewin Garlleg wedi\u2019u gwasgu"}, {"text_idx": "#000057", "text": "1 Llwy Fwrdd o Halen"}, {"text_idx": "#000058", "text": "Llwy De o Oregano sych"}, {"text_idx": "#000059", "text": "2 llwy fwrdd o Olew Olewydd"}, {"text_idx": "#000060", "text": "Llond Llaw o Dail Brenhinllys (Basil)"}, {"text_idx": "#000061", "text": "Torrwch yr wylys (yn llyrhrennol, \u2018eggplant\u2019, fel y gelwir aubergine yn yr Unol Daleithiau) ar eu hyd yn sleisiau tenau. Taenwch halen drostynt a gadewch, mewn haenau, mewn gogor yn y sinc am hanner awr (bydd hylif yn diferu ohonynt)."}, {"text_idx": "#000062", "text": "Yn y cyfamser, estynwch ddesgyl casero\u0302l a dechreuwch ffri\u0308o 2 gewin garlleg wedi\u2019u gwasgu (nes i eu bwrw a\u0302 rholbren) am funud, mewn olew olewydd ar wres cymhedrol."}, {"text_idx": "#000063", "text": "Yna, tywalltwch lasied o win coch a chynnwys tun tomatos wedi\u2019u torri. Dewch a\u0302\u2019r gymysgedd u\u2019r berw, yna trowch y gwres i lawr. Ychwanegwch yr oregano sych, siwgwr, a phinsiad da o halen a phupur. Gadewch y gymysgedd i ffrwtian ar wres isel am 45 munud."}, {"text_idx": "#000064", "text": "Ar o\u0302l 45 munud, gadewch i\u2019r saws tomato oeri, cyn cymysgu a\u0302 chymysgydd llaw."}, {"text_idx": "#000065", "text": "Wedi hynny, mewn ffrimpan, dechreuwch ffri\u0308o\u2019r sleisiau wylys fesul 4-5 darn, nes yn lliw euraidd..."}, {"text_idx": "#000066", "text": "... cyn eu gosod i sychu ar bapur cegin."}, {"text_idx": "#000067", "text": "Estynwch ddesgyl rhostio, a dechreuwch osod mewn haenau; y saws tomato yn gyntaf, yn reit ysgafn, yna\u2019r wylys, pinsiad o bupur, caws Parmesan a Mozzerella..."}, {"text_idx": "#000068", "text": "... ac ailadroddwch nes ddewch chi at yr haenen olaf o wylys."}, {"text_idx": "#000069", "text": "Gorchuddiwch yr arwyneb a\u0302\u2019r saws tomato. Yna, mewn powlen, cyfunwch 150g o friwsion bara gyda llond llaw o gaws Parmesan ac olew olewydd."}, {"text_idx": "#000070", "text": "Gorchuddiwch arwyneb yr Wylys, wylys, Parmesan gyda\u2019r gymysgedd briwsion bara, a gosodwch y ddesgyl rostio yn y popty ar wres 180 gradd Selsiws am hanner awr."}, {"text_idx": "#000071", "text": "Wedi hanner awr, tynnwch y ddesgyl rostio o\u2019r popty a gadewch i\u2019r Wylys, wylys, Parmesan oeri ychydig cyn gweini a\u0302\u2019r dail Bremhinllys (Basil). olto Bene! Bendigedig! Dyma swper i\u2019r Frenhines! \ud83d\udc51"}, {"text_idx": "#000072", "text": "Wythnos cyn y \u2018lock down\u2019 ro\u2019n i ar daith gwaith yng Ngogledd Cymru, yn teithio nol o Bortmeirion i Gaerdydd. Gan nad oeddwn ar frys aruthrol, penderfynais gymeryd tro hamddenol ar hyd arfordir Ardudwy, ble mae cymaint o hanes teulu Mam. Heibio garej Honda Talsarnau, lle brynodd Mam ei char cyntaf, a heibio\u2019r Ynys, lle mae Anti Jini ac Yncl Griff \u2013 a\u2019u hynafiaid i gyd \u2013 wedi\u2019u claddu. Ymlaen, gan basio safle hen garej Yncl Griff yn Harlech, a ble chwaraewn efo Swsi, y \u2018King Charles Spaniel\u2019 annwyl, fel plentyn. Yna stopio ar hyd Ffordd Uchaf i sawru\u2019r olygfa orau yng Nghymru, dros dwyni tywod Ardudwy tuag at Eifionnydd a Phen Lly\u0302n. Ymlaen, heibio Llandanwg, trwy Lanfair a Dyffryn Ardudwy, heibio\u2019r parciau carafanau rhwng Tal y Bont a Llanaber, lle fuodd Mam yn gweini\u2019n ferch ifanc ac yn canu alwaon traddodiadol i ymwelwyr."}, {"text_idx": "#000075", "text": "Yna pasio hen gartre Mam ar North Avenue, sy\u2019n dal i lynnu at yr enw \u2018Twyni\u2019, cyn gyrru yn fy mlaen tuag at y cei, am un stop olaf yng ngaffi\u2019r Lobster Pot."}, {"text_idx": "#000076", "text": "Dyna fy nghyrchfan bob tro am granc ffres Pen Lly\u0302n cyn dychwelyd i ddinas Caerdydd. Ond gyda\u2019r strydoedd yn dawel, doedd dim galw am granc, a gadewais yn waglaw, yn deall yn iawn. Edrychais tuag at Fairbourne dros Bont y Fawddach, ble y collodd fy chwiorydd eu welingtons wrth gael eu dal yn y tywod (a\u2019u hachub gan Dad) wrth i\u2019r lanw droi flynyddoedd maith yn o\u0302l..."}, {"text_idx": "#000077", "text": "Dilynais y ffordd heibio hen gapel Caersalem \u2013 lle y priododd fy rheini ym 1973. Yna ymlaen ar hyd y briffordd tua Bontddu Hall, lle gawson nhw eu brecwast priodas, cyn newid i\u2019w gwisgoedd \u2018going away\u2019 (trouser suit swe\u0302d glas a blows pussy-bow felen Jaeger i Mam!) a chroesi o Gaergybi i Ddulyn y noson honno i dreulio eu mis me\u0302l. \u2018Diwrnod hapusaf fy mywyd\u2019, medde Dad wrtha i, wrth hel atgofion ar o\u0302l colli Mam yn 2014."}, {"text_idx": "#000078", "text": "Nadreddais ymlaen ar y lo\u0302n ar hyd y Fawddach, gan basio mynydd Tyrrau Mawr ger Cadair Idris, a phont Pwll Penmaen islaw. Cofiais dyrchu i hanes trychineb y llong bleser a darodd y bont gan ladd 15 yn 1966, fel ymchwilydd i Radio Cymru yn 2010. A\u2019r rhyfeddod o ddarganfod un a oroesodd y ddamwain (gweinyddes ifanc yng ngwesty George III ar y pryd), a gytunodd i sgwrsio ar raglen Cofio ar Radio Cymru, er nad oedd hi erioed wedi rhannu\u2019r hanes yn gyhoeddus o\u2019r blaen. Cofiais hefyd, tra\u2019n ymchwilio i gyfrol Bwytai Cymru yn 2018, i mi groesi\u2019r bont honno o Bwll Penmaen i Daicynhaeaf, tra\u2019n rhedeg ar hyd Llwybr Mawddach, o Ddolgellau ac yn o\u0302l. Ges i groesi am ddim, gan nad oedd gen i 20 ceiniog ar gyfer y tollborth. Bore da, o be gofia i!"}, {"text_idx": "#000079", "text": "Cyn ymuno a\u0302\u2019r A470 ar gylchdro Llanelltyd (a nid nepell o byllau\u2019r hen bont lle nofiais y llynedd) mae Bwyty Mawddach, lleoliad atgof arall hynod felys. Ym mhentre Portmeirion ceir cerflun o\u2019r duw Groegaidd Atlas yn cario\u2019r byd ar ei ysgwydd, ac arno mae cofeb i \u2018Haf Hirfelyn Tesog 2013\u2019. I aralleirio Max Boyce, \u2018ro\u2019n i yno\u2019 bryd hynny, yng nghwmni fy nheulu, yn arnofio ar hyd y Ddwyryd, yn bwyta hufen ia\u0302 eirin mair a blodau\u2019r ysgaw Hufenfa\u2019r Castell, ac yn nofio efo fy chwiorydd ar lan y mo\u0302r y Bermo. Roedd hi\u2019n chwilboeth yno ym mis Gorffennaf y flwyddyn honno. Fe arhosom yn Nolgellau, ac un noson cawsom swper o flaen Bwyty Mawddach yn yr awyr-agored yn gwylio\u2019r haul yn machlud dros Gadair Idris."}, {"text_idx": "#000080", "text": "Mwynheais Negroni chwerwfelys, a linguine cranc rhagorol gan y cogydd-berchennog Ifan Dunn, o\u2019i gegin ar fferm y teulu."}, {"text_idx": "#000081", "text": "Ochr arall i Ddolgellau mae tafarn fwyd y Cross Foxes, lle ges i linguine cranc gwych arall gan y cogydd o\u2019r Bermo, Kyle Wilkinson \u2013 a buodd yntau mor garedig a\u0302 rhannu hanfodion y saig gyda mi."}, {"text_idx": "#000082", "text": "Nid pob platiad fwyd sy\u2019n ysbrydoli taith feddyliol o\u2019r fath, ond mae na \u2018rywbeth yn y dw\u0302r\u2019 ym mro Meirionnydd. Rhyw fyfyrdodau felly sy\u2019n troelli drwy mhen pan af ati i greu Linguine Cranc, gan sawru\u2019r delweddau melys a fu, a chreu atgofion newydd."}, {"text_idx": "#000083", "text": "Nid cranc o\u2019r Lobster Pot ges i tro ma, ond yn hytrach, derbyniais archeb o stondin Ashton\u2019s o\u2019r farchnad ganlog ar stepen fy nrws, ac roedd y cranc Mo\u0302r Celtaidd o Gernyw yn ysgubol."}, {"text_idx": "#000084", "text": "O ddifri, gyfeillion, mae\u2019r rysait yma\u2019n hawdd ac yn gyflym... bydd yn barod ymhen yr amser i ferwi\u2019r linguine, sef 8-9 munud, ac mae\u2019n blasu\u2019n ANHYGOEL!"}, {"text_idx": "#000086", "text": "2 Llwy Fwrdd o Olew Olewydd"}, {"text_idx": "#000087", "text": "75g (neu fwy!) yr un o Linguine"}, {"text_idx": "#000088", "text": "Yn gyntaf, estynwch am sosban a\u2019i lenwi a\u0302 dw\u0302r. Dewch a\u0302\u2019r dw\u0302r i\u2019r berw, gan ychwanegu joch halem, cyn trochi\u2019r asta linguine yn gyfangwbl. Gadewch am hyd at 9 munud, neu pan fydd y linguine yn feddal \u2013 ond nid yn rhy feddal; hynny yw, al dente (gyda brathiad)."}, {"text_idx": "#000089", "text": "Tra bod y linguine yn ffrwtian, estynwch am ffrimpan a dechreuwch ffri\u0308o\u2019r garleg a tsili ma\u0302n ag olew olewydd ar wres cymhedrol, gan droi yn gyson am dri munud. Peidiwch a\u0302\u2019u llosgi!"}, {"text_idx": "#000090", "text": "Yna, gostyngwch y gwres ychydig, ac ychwanegwch y cig cranc brown a\u2019r glasied o win gwyn, gan droi a\u0302 llwy bren i \u2018leihau\u2019r\u2019 hylif am 4 munud nes bydd yn saws cyfoethog. Diffoddwch y gwres."}, {"text_idx": "#000091", "text": "Pan fydd y pasta yn barod, gwaredwch y dw\u0302r wrth osod y linguine mewn gogor. Yna tywalltwch y linguine ar ben saws cranc brown y ffrimpan, a throelli\u2019r gymysgedd yn gyflym."}, {"text_idx": "#000092", "text": "Ychwanegwch y dail persli a\u2019r cig cranc gwyn, a chymysgu\u2019n dda gyda phinsiad halen a phupur, cyn tywallt y pasta i bowlen. Taenwch a\u0302 chaws parmesan wedi gratio, os y dymunwch, neu bwytwch fel y mae, a mwynhewch gyda glasied oer o win gwyn. Mama mia, dyna flasus!"}, {"text_idx": "#000095", "text": "Does neb yn cael torri\u2019r gwair, ac felly mae\u2019r \u2018chwyn\u2019 yn cael rhwydd hynt i dyfu a denu\u2019r gwenyn a\u2019r \u2018cachgi bwm\u2019 i beillio, a chadw\u2019r byd i fynd. Gwelais Cadi, fy nith fach, o bellter wrth fynd am dro, yn chwythu\u2019r paill a chwarae \u2018faint o\u2019r gloch yw hi?\u2019."}, {"text_idx": "#000096", "text": "Wedi i mi goginio a\u0302 garlleg gwyllt a dalan poethion yr ardal leol , ro\u2019n i\u2019n ysu am flas melysach yr wythnos hon. Ystyriais felly flodau dant y llew..."}, {"text_idx": "#000097", "text": "Ges i andros o hwyl ar weithdy jin botanegol ym Mannau Brycheiniog y llynedd."}, {"text_idx": "#000098", "text": "Felly, gyda\u2019r ddefod wythnosol \u2018coctel nos Wener\u2019 ar y gweill, dyma benderfynu gwneud tro gwahanol ar \u2018surop syml\u2019."}, {"text_idx": "#000099", "text": "Mae cymaint o goctels yn cynnwys siwgwr, neu \u2018surop syml\u2019 (hynny yw, siwgwr wedi toddi mewn dw\u0302r berw) \u2013 gan gynnwys Margarita yr wythnos ddwetha. Mae\u2019n gynhwysyn handi iawn \u2013 yn wir, dwi\u2019n ei greu bob Noswyl Nadolig ar gyfer fy salad ffrwythau \u2013 a\u2019r tro ma, dyma ychwanegu cynhwysyn lleol a thymhorol i\u2019r gymysgedd."}, {"text_idx": "#000101", "text": "Yn syml, casglwch lond dwy law o flodau dant y llew."}, {"text_idx": "#000102", "text": "Golchwch y blodau mewn dw\u0302r oer cyn eu gosod mewn sosban a\u0302 300ml o ddw\u0302r a hanner lemwn. Dewch a\u0302\u2019r dw\u0302r i\u2019r berw, yna diffoddwch y gwres, a gadewch y gymysgedd i stwytho am ddiwrnod."}, {"text_idx": "#000103", "text": "Yna, rhidyllwch y blodau a\u2019r lemwn o\u2019r gymysgedd, a dychwelwch y dw\u0302r melyn i\u2019r sosban. Ychwanegwch 250ml o siwgwr, a dewch a\u0302\u2019r dw\u0302r melys i\u2019r berw."}, {"text_idx": "#000104", "text": "Pan fydd y siwgwr wedi toddi\u2019n llwyr, gostyngwch y gwres ychydig, gan barhau i fudferwi am 20 munud. Yna diffoddwch y gwres, a gosodwch y surop dant y llew mewn jar (neu jariau) gla\u0302n. Os ydych yn dymuno i\u2019r surop dewhau, yn debycach i fe\u0302l, gadewch y gymysgedd i fudferwi am 10 munud arall. Profwch y gymysgedd; fe ddylai\u2019r surop lynnu at gefn llwy."}, {"text_idx": "#000105", "text": "Gyda\u2019r surop syml dant y llew yn barod, dyma feddwl am goctels addas a fyddai\u2019n gweddu\u2019r blas melys, gwanwynaidd, fel me\u0302l blodau gwyllt, nid anhebyg i flas blodau\u2019r ysgaw (elderflower) a chwa ysgafn o sitrws lemwn."}, {"text_idx": "#000106", "text": "Dychmygwch flas medd, neu jin Pollination distylldy Dyfi; dyma flasau \u2018blodeuog\u2019 reit fwsglyd mewn ffordd, felly peidiwch a\u0302 boddi ysgafner dant y llew gyda blasau gwrth-gyferbyniol sy\u2019n llethu neu chystadlu\u2019n ormodol."}, {"text_idx": "#000107", "text": "Penderfynais ar dri choctel gwahanol a fyddai\u2019n gadael i\u2019r dant y llew \u2018ruo\u2019, yn y gobaith na fyddai angen \u2018blewyn y ci\u2019 drannoeth!"}, {"text_idx": "#000109", "text": "Mae\u2019r clasur jin, \u2018Tom Collins\u2019, fel arfer yn cynnwys siwgwr a sudd lemwn, felly dyma gyfnewid y siwgwr am surop dant y llew. Yn yr un modd, gallech chi\u2019n hawdd greu coctel \u2018Lemon Drop\u2019 gyda vodka a surop dant y llew."}, {"text_idx": "#000112", "text": "Cyflwynwch 3 ciwb rhew ac 1 mesur Jin sych i wydr, cyn ychwanegu 1 mesur o surop dant y llew, a chymysgu a\u0302 llwy. Tywalltwch ddw\u0302r soda ar ben y gymysgedd, yna gwasgiad o sudd lemwn i orffen. Addurnwch a\u0302 blodau Dant y Llew, yna \u2018bottoms up\u2019!"}, {"text_idx": "#000114", "text": "Un o fy hoff goctels i (a Don Draper o Mad Men!) yw\u2019r clasur chwisgi Bourbon sy\u2019n deillio o gyfnod gwaharddiad alcohol yr UDA; yr \u2018Old Fashioned\u2019, sydd hefyd yn cynnwys \u2018shigwdad\u2019 o \u2018bitters\u2019 Angostura, gwasgiad o oren a siwgwr brown. Rhaid dweud i\u2019r syrop dant y llew gymeryd ei le yn ffantastig yn y coctel hwn, gan weddu i\u2019r dim a\u0302 blas cynnes a charamelaidd y chwisgi Bourbon. Dyma goctel hwyrnos hyfryd i gynhesu\u2019r galon cyn dweud \u2018Nos Da\u2019."}, {"text_idx": "#000115", "text": "Shigwdad Da o \u2018Bitters\u2019 Angostura"}, {"text_idx": "#000116", "text": "Estynwch wydr chwisgi, a thywalltwch fesur o\u2019r surop dant y llew, yna\u2019r ddau fesur chwisgi Bourbon, a chymysgwch yn dda gyda llwy. Ychwanegwch un mesur o ddw\u0302r ynghyd a\u0302 shigwdad da (hynny yw, rhyw 5-6 ysgwydiad cyflym) o \u2018Bitters\u2019 Angostura. Ychwanegch y rhew, a\u2019r cwrlen croen lemwn (wedi\u2019i \u2018blicio\u2019 fel croen tatws), a sawrwch yr Hen Ffasiwn Dant y Llew tra\u2019n swatio dan flanced, neu o flaen tanllwyth o da\u0302n!"}, {"text_idx": "#000117", "text": "Mae na gymaint o flasau a gyflwynir i win gwyn pefriog, o\u2019r Bellini (sudd eirin gwlanog a Prosecco) i Kir Royale (liqueur cyrains duon mewn Champagne), neu\u2019r Champagne Cocktail clasurol (sy\u2019n cynnwys brandi, \u2018bitters\u2019 Angostura a cheirios Marashino). Tra\u2019n crwydro yn Sir Fynwy ym mis Medi y llynedd, ges i Prosecco Blodau\u2019r Ysgaw (Elderflower) bendigedig yn nhafarn y Bell at Skenfrith, felly dyma addasu hynny i gynnwys surop Dant y Llew."}, {"text_idx": "#000118", "text": "Estynwch eich hoff wydr, neu coupe, Champagne, a thywalltwch fesur o\u2019r surop Dant y Llew iddo, ac addurnwch a\u0302 blodyn dant y llew. Agorwch potel o Prosecco (neu fe wnaiff un bychan y tro!), a\u2019i dywallt i\u2019r gwydr. Cymysgwch, a sawrwch y swigod dant y llew!"}, {"text_idx": "#000119", "text": "Yn ogystal a\u0302 chyfrannu at goctels, daw\u2019r surop yn achubiaeth drannoeth i leddfu\u2019r cur pen OS fuoch mor ffo\u0302l a\u0302 chael gormod o lawer o hwyl. Fe wnaiff y siwgwr yn bendant helpu i dawelu\u2019r boen..."}, {"text_idx": "#000120", "text": "Digon o ddw\u0302r, paracetemol, paned o de a surop ar dost. Yna syth nol i\u2019r gwely am awren o gwsg, a dwi\u2019n addo, byddch fel y boi."}, {"text_idx": "#000122", "text": "Ers cychwyn y \u2018Lockdown\u2019 dwi di dod i ddibynnu ar fy ngawl blasus tomato a phupur rhost a garlleg gwyllt i ginio. Mae\u2019n gwneud newid o\u2019r omlets ro\u2019n i arfer yn eu sglaffio tra\u2019n gweithio ar fy liwt fy hun o nghartre. Ond, a hithe\u2019n fis Mai, a thymor yr Haf ar y gorwel, ges i fy ysbrydoli i greu un o fy hoff saladau."}, {"text_idx": "#000123", "text": "A dweud y gwir, rhaid diolch i un o nghymdogion, Samuel o Fadrid, adawodd focs llawn bwyd i\u2019w rannu ymysg preswylwyr tri fflat ein ty\u0302 teras. Mae yntau yn gogydd ym mwyty Viva Brasil, sydd ar hyn o bryd methu gweithio oherwydd y feiriws \u2013 diolch byth, mae e\u2019n dal i derbyn cyflog. Wrth i minnau goginio yn y gegin gyda\u2019r ffenest ar agor, dwi\u2019n aml yn arogli ei fareciw ef a\u2019i wraig Estela o\u2019u gardd islaw. Rhyngthom ni mae actor ifanc sy\u2019n gerddor dawnus, a rhwng y ddwy fflat mae sain piano a gita\u0302r yn llenwi\u2019r ty\u0302 a\u0302 seiniau llawen, ymlaciol."}, {"text_idx": "#000124", "text": "Derbyniodd Samuel y bocs bwyd o\u2019i eglwys ef, ond mynnodd rannu\u2019r rhan fwyaf o\u2019r cynhwysion a\u0302 phobl digartref. Mynnodd hefyd mod i\u2019n dewis o bethynnag oedd yn weddill, felly ges i fetys, leims \u2013 a bagiad o Letus."}, {"text_idx": "#000125", "text": "Pan welais i\u2019r letus Romaine hwnnw, yr oedd ei ddyddiad \u2018cau\u2019 yn prysur neshau, aeth fy meddwl i\u2019n syth i Efrog Newydd, a fy hoff salad Cesar, llawn blas. Caiff y saig ei gysylltu\u2019n aml a\u0302 set y \u2018ladies who lunch\u2019 a dwi wedi mwynhau sawl un dros ginio yn hel clecs gyda ffrindiau gan rannu potel o win. Mae\u2019n ginio ysgafn amlhaenog sy\u2019n gyfuniad o flasau cyfoethog sydd, ar y naill llaw, yn sawrus ac, ar y llall, yn ffres \u2013 ac mae\u2019n berffaith ar ganol diwrnod llawn gwaith."}, {"text_idx": "#000126", "text": "Fy ffefryn oedd salad y Boathouse yn Central Park gyda fy chwiorydd, a glasied o Sauvignon Blanc. Er cof am y profiad hwnnw, creais fy salad Cesar fy hun sy\u2019n cynnwys hanfodion y clasur New Yorkaidd, ond yn fy null di-ffwdan fy hun. Mae\u2019n hawdd i\u2019w baratoi, ac fel y rhan fwyaf o fy ryseitiau, roedd y cynhwysion eisioes yn yr oergell a\u2019r cwpwrdd cegin."}, {"text_idx": "#000127", "text": "Bagiad o Letus Romaine wedi\u2019i ddarnio"}, {"text_idx": "#000129", "text": "4 Brwyniad (Anchovy) tun, wedi\u2019i ddarnio,"}, {"text_idx": "#000131", "text": "Yn gyntaf, torrwch y bara yn giwbiau 1 cm sgwa\u0302r, a\u2019u gosod ar silff bobi yn y popty (ar wres 180 gradd Selsiws) i\u2019w tostio am 10 munud."}, {"text_idx": "#000132", "text": "Sicrhewch nad ydynt yn llosgi, na chwaith mor galed nes eu bod yn torri filling yn eich dannedd!"}, {"text_idx": "#000133", "text": "Opsiynol: Mae\u2019r salad yn ddigon blasus heb gig, yn fy marn i, ond os hoffech chi ychwanegu cyw ia\u0302r ato hefyd, yna rhostiwch frest cyw ia\u0302r yn y popty gyda halen a phupur ac olew olewydd ar wres 180 gradd Selsiws am 45 munud. Yna torrwch y cyw ia\u0302r yn ddarnau."}, {"text_idx": "#000134", "text": "Tra fo\u2019r ciwbiau bara wedi\u2019u tostio yn ychwanegu gwead crenshlyd at y salad, mae\u2019r brwyniaid (anchovies) yn ychwanegu chwa sawrus, a hallt \u2013 torrwch 4 brwyniad o dun yn fa\u0302n. Os nad ydych yn dymuno eu cynnwys, yna taenwch binsiad o halen y mo\u0302r dros y salad yn lle."}, {"text_idx": "#000135", "text": "Potsiwch w\u0302y mewn sosban llond dw\u0302r berw, gydag 1 llond llwy fwrdd o finegr (sy\u2019n helpu i\u2019r wy\u0302 gadw\u2019i sia\u0302p yn y dw\u0302r) am 3 munud. Yna tynnwch yr w\u0302y o\u2019r dw\u0302r yn ofalus gyda llwy fawr."}, {"text_idx": "#000136", "text": "Estynwch powlen fawr, a cyfunwch y dail letus, ciwbiau bara, brwyniaid a darnau cyw ia\u0302r os y dymunwch, pupur a chaws Parmesan, joch da o olew olewydd, yna cyflwynwch yr w\u0302y di\u2019i botsio ar ei ben. Mwynhewch!"}, {"text_idx": "#000137", "text": "Yr unig beth fyddai\u2019n gwneud y salad yn fwy perffaith yw cwmni cyfeillion da a photel o win gwyn! Tan y tro nesa, ffrindiau xxx"}, {"text_idx": "#000138", "text": "P\u2019run ai\u2019n noson rewllyd o Ragfyr, neu\u2019n Sadwrn braf ganol Gwanwyn, mae na wastad le i hen ffefryn ar y fwydlen sy\u2019n cynnig coflaid fawr gysurlon. Mae hynny\u2019n fwy gwir nag erioed ar hyn o bryd wrth i\u2019r cyfnod o encilio ymestyn. Ac mewn syfyllfa swreal o \u2018unknown unknowns\u2019 mae na bleser mewn clasur cyfarwydd."}, {"text_idx": "#000139", "text": "Un o\u2019r seigiau arbennig hynny i mi yw Pei\u2019r Bwthyn (Cottage Pie) \u2013 does dim ffordd y gallech chi fethu a dweud y gwir. Ac mewn termau sylfaenol, mae\u2019n cynnig tatws, cig a moron mor feddal nes cystadlu a\u0302 bwyd babi!"}, {"text_idx": "#000140", "text": "Digon gwir, gallech brynu pei parod o archfarchnad, ond pa hwyl, mewn difri calon, fyddai hynny? Dyma un o\u2019r seigiau hynny, wrth ei baratoi, sy\u2019n llenwi\u2019r ty\u0302 a\u0302 phe\u0302rarogleuon. Mae\u2019n werth buddsoddi\u2019ch amser mewn saig sy\u2019n llawn atgofion, sy\u2019n plethu\u2019r gorffennol, presennol a\u2019r dyfodol ynghyd."}, {"text_idx": "#000141", "text": "500g o Friwgig (Mins) Eidion"}, {"text_idx": "#000142", "text": "1 Nionyn Mawr wedi\u2019i dorri\u2019n fa\u0302n"}, {"text_idx": "#000143", "text": "4 Gewin Garlleg wedi\u2019u torri\u2019n fa\u0302n"}, {"text_idx": "#000144", "text": "2 Foronen wedi\u2019u torri\u2019n fa\u0302n"}, {"text_idx": "#000145", "text": "1 Llwy Fwrdd o goesynnau Persli"}, {"text_idx": "#000146", "text": "2 Llwy Fwrdd o ddail Persli"}, {"text_idx": "#000149", "text": "1 Glasied o Win Coch Ffrwythog"}, {"text_idx": "#000150", "text": "1 Llwy Fwrdd o Ba\u0302st Tomato"}, {"text_idx": "#000152", "text": "1 Llwy Fwrdd o Fenyn Hallt"}, {"text_idx": "#000153", "text": "1 Gewin Garlleg wedi\u2019i gratio"}, {"text_idx": "#000154", "text": "Yn gyntaf, ffriwch y briwgig eidion ar wres cymhedrol am 10 munud, mewn desgyl casero\u0302l. Yna, ychwanegwch y nionyn, garlleg, coesynnau persli a morn ma\u0302n, a pharhewch i ffri\u0308o gan droi yn gyson am 10 munud arall."}, {"text_idx": "#000155", "text": "Yna, ychwanegwch yr isgell cyw ia\u0302r, y Marmite / Bovril, pa\u0302st tomato, gwin coch, dail persli a halen a phupur. Gosodwch y caead ar y ddesgyl casero\u0302l a gadewch i ffrwtian ar wres cymhedrol gan adael i\u2019r gymysgedd \u2018leihau\u2019 am hanner awr."}, {"text_idx": "#000156", "text": "Yn y cyfamser, pliciwch y tatws, a torrwch nhw\u2019n fa\u0302n cyn eu gosod mewn sosban llawn dw\u0302r. Ychwanegwch binsiad da o halen i\u2019r dw\u0302r, a gadewch i ferwi am hyd at 15 munud. Byddwch yn ofalus nad yw\u2019r tatws yn toddi; fe ddylent fod yn feddal, nid yn edrych fel cawl! Profwch gyda chyllell i sicrhau."}, {"text_idx": "#000157", "text": "Cynheswch y popty i 180 gradd selsiws."}, {"text_idx": "#000158", "text": "Bydd cymysgedd y cig wedi \u2018lleihau\u2019 yn y cyfamser, gan droi\u2019n saws mwy trwchus, ffrwythog a chyfoethog. Profwch i flasu gyda llwy, ac \u2013 os oes angen \u2013 ychwanegwch binsiad arall o bupur neu ddropyn o win."}, {"text_idx": "#000159", "text": "Nol at y tatws; gwaredwch y dw\u0302r o\u2019r sosban mewn gogor. Yna dychwelwch y tatws i\u2019r sosban gan ychwanegu\u2019r menyn, melynwy ac ychydig o\u2019r llaeth. Gyda stwnshwr, neu fforc, cyfunwch y cynhwysion yn dda tan y bydd y tatws yn llyfn a hufennog \u2013 heb lympiau! Ychwanegwch ragor o\u2019r llaeth (os oes angen), pinsiad o halen a phupur a gewin garlleg wedi\u2019i gratio, os y dymunwch."}, {"text_idx": "#000160", "text": "Tywalltwch y cymysgedd cig i ddesgyl bobi, yna\u2019r tatws stwnsh ar ei ben. Defnyddiwch fforc i ledaenu\u2019r tatws stwnsh dros gymysgedd y cig."}, {"text_idx": "#000161", "text": "Gosodwch yn y popty am hanner awr, tan bydd y tatws stwnsh yn euraidd a saws y cig yn ffrwtian islaw."}, {"text_idx": "#000162", "text": "Dylai\u2019r pei fod yn ddigon i hyd at 4 person, neu gallwch rewi neu gadw\u2019r sbarion yn yr oergell am ddiwrnod neu ddau. Mwynhewch gyda llysiau gwyrdd, a glasied o win coch, a cofiwch \u2013 bydd popeth yn iawn."}, {"text_idx": "#000163", "text": "Mae nos Wener wastad yn uchafbwynt yn ystod yr wythnos, ond yn arbennig nawr yng nghyfnod o encilio y \u2018lockdown\u2019. Mae nos Wener yn linell derfyn ar ddiwedd yr \u2018wythnos waith\u2019, sydd o gymorth wrth addasu i ac ymlacio ar gyfer y penwythnos. Un ffordd draddodiadol o dathlu nos Wener oedd cwrdd a\u0302 ffrindiau am ddrincs ar o\u0302l gwaith. Erbyn hyn, mae galwadau fideo Houseparty, Facetime, Zoom a What\u2019s App wedi ennill eu tir fel dolen gyswllt handi iawn rhwng ffrindiau. Ac ar nos Wener, mae\u2019n braf mwynhau coctel wrth \u2018ddal-fyny\u2019 efo cyfeillion, neu cyn paratoi am swper."}, {"text_idx": "#000164", "text": "Yn bersonol, mae fy nefod \u2018Quarantini Time\u2019 i yn cychwyn toc ar ol 6 o\u2019r gloch ar nos Wener. Dwi\u2019n troi BBC Radio Cymru mlaen a gwrando ar raglen Jazz gan Tomos Williams sy\u2019n cynnig cefnlen o seiniau \u2018parti\u2019 amryliw. Dros yr wythnosau d\u2019wetha dwi \u2018di mwynhau cymysgu Fflamingo Pinc a Caipirinha tra\u2019n gwrando ar gerddorfa Duke Ellington a Gwilym Simcock a\u2019i fand. Ond neithiwr, a hithe\u2019n braf a phentwr o leims ffres yn y gegin, dim ond un coctel oedd ar fy meddwl \u2013 y Frenhines o Fecsico, Margarita."}, {"text_idx": "#000165", "text": "Dwi\u2019n mwynhau sawru Tequila \u2013 neu ei gefnder myglyd Mezcal \u2013 yn araf dros rew, fel chwisgi da. Mae\u2019r gwiriodyn cryf deillio o ddail pigog y planhigyn Agave, sy\u2019n ffynnu yn anialdir Mecsico. Ond does dim angen mynd i wario ar Tequila \u2018drud\u2019 ar gyfer ei gymysgu mewn coctel. A dweud y gwir, y blas leim ffres ddylai serennu, yn ddelfrydol dan awyr las!"}, {"text_idx": "#000166", "text": "Mae gen i atgofion melys o fwynhau Margaritas chwerwfelys dros y blynyddoedd, fel arfer yng Nghaliffornia, lle ma pobol yn cwyno ei bod hi\u2019n oer os yw hi\u2019n 72 gradd Fahrenheit! Ges i Blood Orange Margarita wnaeth chwalu mhen (mewn ffordd dda) yn Santa Monica, a Tamarind Margarita bendigedig yn Berkeley tra\u2019n aros i swpera yn Chez Panisse. Ac roedd y Mezcal Margarita mewn bar o\u2019r enw Hops \u2018n Hominy yn San Francisco ymysg y gorau i mi eu blasu erioed."}, {"text_idx": "#000167", "text": "Ond y fersiwn wreiddiol sydd oruchaf; yn syml ac effeithiol, mae fel chwistrelliad o heulwen yn syth i\u2019ch gwaed. Peidiwch a thorri corneli wrth brynu sudd leim artiffisial neu \u2018cymysgydd\u2019 megis Triple Sec \u2013 ar ddiwedd wythnos faith, da chi\u2019n haeddu gwell na \u2018na!"}, {"text_idx": "#000168", "text": "2 fesur (maint ecob yw un \u2018mesur\u2019) o Tequila Euraidd"}, {"text_idx": "#000171", "text": "2 Llwy Fwrdd o Ddw\u0302r Oer"}, {"text_idx": "#000173", "text": "Yn gyntaf, estynwch sosban i greu syrop syml; cyfunwch lond cwpan o ddwr a\u2019r un faint o siwgwr, gan ferwi\u2019r gymysgedd ar wres cymhedrol tan fydd y siwgwr wedi toddi\u2019n llwyr. Mae\u2019r cam hwn yn cymeryd llai na phum munud, a gallwch gadw\u2019r surop mewn potel yn yr oergell am hyd at fis."}, {"text_idx": "#000175", "text": "Yna, torrwch a gwasgwch hyd at ddeg leim ffres (neu lawer mwy ar gyfer parti!), a gosodwch y sudd mewn jar neu potel."}, {"text_idx": "#000176", "text": "Estynwch eich cymysgydd coctel, a\u2019i lenwi at ei hanner a rhew. Byddwch yn barod i sianelu Bryan Brown a Tom Cruise yn y ffilm Cocktail, os y dymunwch."}, {"text_idx": "#000177", "text": "Tywalltwch 2 fesur o Tequila euraidd, 2 llwy fwrdd o sudd leim, 2 llwy fwrdd o ddw\u0302r oer, ac 1 llwy fwrdd o\u2019r syrop syml. Gosodwch y caead ymlaen, a cymysgwch am funud da. Sicrhewch bod y caead ymlaen yn dynn, neu fydd na gyflafan!"}, {"text_idx": "#000178", "text": "Tywalltwch yr hylif i\u2019ch hoff wydr, a gosodwch sleisen o leim wedi\u2019i dorri ar wefus y gwydr. Gosodwch eich sbectols haul mlaen, a trowch y radio\u2019n uwch a mwynhewch eich Margarita gyda bach o bop!"}, {"text_idx": "#000179", "text": "Dim o\u2019r nonsens halen i mi, sy\u2019 jyst yn fy atgoffa o\u2019r ddefod \u2018shots last orders\u2019 yng Nghlwb Ifor Bach. Ond os ydych chi\u2019n dymuno ychwanegu halen at eich Margerita, dilynwch y cynghorion hyn; cyn tywallt yr hylif o\u2019r cymysgydd taenwch sudd leim o amgylch wefus eich gwydr. Trowch eich gwydr ben i waered. a\u2019i osod mewn pla\u0302t llawn halen y mo\u0302r. Pob Lwc!"}, {"text_idx": "#000180", "text": "Un tip olaf; os oes ganddoch gynlluniau o gwbl bore Sadwrn (Zoom Bwtcamp, er enghraifft!); glynnwch at y ddeddf 2 Margarita, max! Newch chi ddiolch i mi drannoeth. A iechyd da!"}, {"text_idx": "#000182", "text": "Tra\u2019n loncian o gwmpas ardal Parc y Rhath, dwi\u2019n aml yn pigo llond llaw o ddail garlleg gwyllt. Mae nhw bellach yn eu blodau, sy\u2019n arwydd nad oes llawer mwy o\u2019u tymor ar o\u0302l. Os fyddwn ni\u2019n lwcus, byddan nhw dal yma ym Mehefin, felly gwell dechrau cynllunio am sut i\u2019w cadw..."}, {"text_idx": "#000183", "text": "Yn y cyfamser, ar brynhawn dydd Gwener, ges i fy ysbrydoli ganddynt am ginio ysgafn..."}, {"text_idx": "#000184", "text": "Fel un sy\u2019n gweithio o adre ar fy liwt fy hun ers bron wyth mlynedd, rhaid dweud, dwi\u2019n caru omlet i ginio. Mae\u2019n saig ysgafn, ond llawn blas ac egni proti\u0302n i nhanio ar gyfer gwaith y prynhawn. Ond ers cychwyn y \u2018lockdown\u2019 dwi mond wedi cael un \u2013 roedd yn berffaith, llawn blasau ysgafn a thymhorol, felly dyma fynd ati i\u2019w ailgreu."}, {"text_idx": "#000185", "text": "A hithe\u2019n b\u2019nawn Gwener, wedi wythnos faith, ystyriais eiriau un o fy hoff awduron bwyd, Elizabeth David yn 1984..."}, {"text_idx": "#000186", "text": "\u2018We are not considering the great occasion menu but the almost primitive and elemental meal evoked by the words; \u2018Let\u2019s just have an omlette and a glass of wine\u2019.\u2019"}, {"text_idx": "#000187", "text": "Omlet Cennin a Garlleg Gwyllt"}, {"text_idx": "#000188", "text": "I Niinyn Bach wedi\u2019i dorri\u2019n fa\u0308n"}, {"text_idx": "#000189", "text": "2 fodfedd o Gennin wedi\u2019i dorri\u2019n denau"}, {"text_idx": "#000191", "text": "Opsiynol: Tsili Gwyrdd wedi\u2019i dorri\u2019n fa\u0302n"}, {"text_idx": "#000193", "text": "Tywalltwch werth llwy fwrdd o Olew Olewydd neu fenyn mewn ffrimpan, ar dymheredd cymhedrol. Ffri\u0308wch y nionyn a\u2019r garlleg tan byddant yn feddal, yna ar o\u0302l 7 munud, ychwanegwch y cennin (a\u2019r tsili gwyrdd os ydych yn dymuno), a parhewch i droi tra\u2019n ffri\u0308o."}, {"text_idx": "#000194", "text": "Yn y cyfamser, cymysgwch dau w\u0302y mawr a\u0302 fforc yn gyflym mewn powlen, cyn eu tywallt dros y gymysgedd yn y ffrimpan. Taenwch halen a phupur dros y gymysgedd, a\u2019r caws wedi\u2019i gratio (Gran Padano sydd yma) a\u2019r dail garlleg gwyllt."}, {"text_idx": "#000195", "text": "Gadewch i\u2019r omlet ffri\u0308o am 4 munud ar dymheredd ychydig is na chanolig, tan na fydd cymysgedd yr w\u0302y yn wlyb mwyach. Peidiwch a\u0302\u2019i adael i losgi!"}, {"text_idx": "#000196", "text": "\u2018Teimlwch\u2019 eich ffordd o dan yr omlet yn ofalus gyda llwy bren, i sicrhau nad ydyw wedi llosgi ac er mwyn ei \u2018ryddhau\u2019 o\u2019r ffrimpan. Plygwch yr omlet yn ei hanner wrth ei lithro ar bla\u0302t ac \u2013 er cof am eiriau call Elizabeth David \u2013 mwynhewch gyda glasied o win gwyn!"}]